b'\n_START_ARTICLE_\nSergei Vinogradski\n_START_PARAGRAPH_\nSergei Nikolajevit\xc5\xa1 Vinogradski (ukr. \xd0\xa1\xd0\xb5\xd1\x80\xd0\xb3\xd1\x96\xd0\xb9 \xd0\x9c\xd0\xb8\xd0\xba\xd0\xbe\xd0\xbb\xd0\xb0\xd0\xb9\xd0\xbe\xd0\xb2\xd0\xb8\xd1\x87 \xd0\x92\xd0\xb8\xd0\xbd\xd0\xbe\xd0\xb3\xd1\x80\xd0\xb0\xd0\xb4\xd1\x81\xd1\x8c\xd0\xba\xd0\xb8\xd0\xb9, ven. \xd0\xa1\xd0\xb5\xd1\x80\xd0\xb3\xd0\xb5\xcc\x81\xd0\xb9 \xd0\x9d\xd0\xb8\xd0\xba\xd0\xbe\xd0\xbb\xd0\xb0\xd0\xb5\xd0\xb2\xd0\xb8\xd1\x87 \xd0\x92\xd0\xb8\xd0\xbd\xd0\xbe\xd0\xb3\xd1\x80\xd0\xb0\xd0\xb4\xd1\x81\xd0\xba\xd0\xb8\xd0\xb9, 1. syyskuuta 1856 Kiova, Ven\xc3\xa4j\xc3\xa4n keisarikunta \xe2\x80\x93 25. syyskuuta 1953 Brie-Comte-Robert, Ranska) oli ukrainalais-ven\xc3\xa4l\xc3\xa4inen mikrobiologi._NEWLINE_Vinogradski opiskeli aluksi kaksi vuotta lakia Kiovan yliopistossa. T\xc3\xa4m\xc3\xa4n j\xc3\xa4lkeen h\xc3\xa4n siirtyi opiskelemaan pianonsoittoa Pietarissa, mutta vaihtoi kahden vuoden j\xc3\xa4lkeen alaa l\xc3\xa4htien opiskelemaan kemiaa Pietarin yliopistoon 1877. H\xc3\xa4n valmistui botaniikan maisteriksi 1884. Vinogradski siirtyi Strasbourgin yliopistoon vuonna 1885, miss\xc3\xa4 h\xc3\xa4n ty\xc3\xb6skenteli botanisti Anton de Baryn alaisena ja tuli tunnetuksi ty\xc3\xb6st\xc3\xa4\xc3\xa4n rikkibakteerien parissa. H\xc3\xa4n muutti Z\xc3\xbcrichiin 1988 ja alkoi tutkia nitrifikaatioprosessia. My\xc3\xb6hemmin h\xc3\xa4n ty\xc3\xb6skenteli Pietarissa 1891-1905 johtaen yleisen mikrobiologian osastoa. Vinogradsvi vet\xc3\xa4ytyi syrj\xc3\xa4\xc3\xa4n aktiivisesta tieteellisest\xc3\xa4 ty\xc3\xb6st\xc3\xa4 1905, palaten takaisin vasta 1922 johtamaan kutsuttuna Pariisin Pasteur-instituutin maatalousbakterologian osastoa. Kyseisen osaston kokeellinen tutkimusasema sijaitsi Brie-Comte-Robertissa, noin 30 kilometrin p\xc3\xa4\xc3\xa4ss\xc3\xa4 Pariisista. H\xc3\xa4n j\xc3\xa4i el\xc3\xa4kkeelle lopullisesti aktiivisesta toiminnasta vuonna 1940 ja kuoli Brie-Comte-Robertissa vuonna 1953. Vinogradski tunnetaan er\xc3\xa4\xc3\xa4n\xc3\xa4 maaper\xc3\xa4biologian tutkimusalan perustajista, joka osoitti mikro-organismien kyvyn sitoa typpe\xc3\xa4 ilmasta.'